# NOTĂ INFORMATIVĂ

# la proiectul Hotărârii de Guvern al Republicii Moldova „Cu privire la aprobarea Recomandărilor metodice privind alimentația copiilor din instituțiile de învățămînt general"

***Condiţiile ce au impus elaborarea proiectului:*** Prezentul proiect de Hotărâre de Guvern este elaborat în baza prevederilor art. 38 şi art. 44 din Legea nr. 10-XVI din 03 februarie 2009 privind supravegherea de stat a sănătăţii publice (Monitorul Oficial al Republicii Moldova, 2009, nr. 67, art. 183) şi pct. 6, subpct. 16, lit. d) al Regulamentului Serviciului de Supraveghere de Stat a Sănătăţii Publice, aprobat prin Hotărîrea Guvernului nr. 384 din 12 mai 2010.

***Gradul de compatibilitate al proiectului de act normativ cu reglementările legislaţiei comunitare:***

Pentru elaborarea prezentului proiect au fost consultate următoarele politici ale UE: Ordinul nr. 1563/2008 pentru aprobarea alimentelor nerecomandate preșcolarilor și școlarilor și a principilor care stau la baza unei alimentații sănătoase pentru copii și adolescenți. Lista alimentelor nerecomandate preșcolarilor și școlarilor, aprobat de Ministerul Sănătății a Romaniei, publicat în Monitorul Oficial, partea I, nr. 651 din 15/09.2009, Food and nutrition policy for schools, Programme for Nutrition and Food security WHO Regional Office for Europe. Copenhagen, 2006, FSA nutrient and food based guidelines for UK institutions, revised october 2007, Nutrition requerements, British Nutrition Foundation, 2015, Guideline Sugars intake for adults and children, Geneva. WHO, 2015, Protein and amino acid requirements in human nutrition, Report of a Joint WHO/FAO/UNU Expert Consultation, 2007.

 ***Principalele prevederi şi elemente noi ale proiectului:*** Unul din factorii principali ce determină starea de sănătate și nivelul de dezvoltare fizică și neuropsihică a copiilor este asigurarea unei alimentații echilibrate și raționale. Zilnic, în alimentația copiilor e necesar a include proteine, lipide, glucide, vitamine, săruri minerale și apă în anumite proporții și cantități. Atît deficitul, cît și surplusul de nutrienți necesari influențează negativ starea de sănătate a copiilor, contribuind la apariția și dezvoltarea bolilor netransmisibile legate de dietă, subnutriție și deficiențele nutriționale printre care: anemiile, deficiența de iod, supraponderabilitatea și obezitatea, diabetul zaharat, rahitismul, etc.

 Evaluarea stării de sănătate a copiilor din instituțiile de educație timpurie din Republica Moldova în perioada anilor 2012-2015 denotă creșterea nivelului morbidității generale de la 810,5 pînă la 841,7 cazuri la 1000 copii. În același timp la elevi se atestă un caracter oscilant al nivelului morbidității generale variind de la 474,4 pînă la 460,4 cazuri la 1000 copii. Dinamica morbidității cronice la preșcolari în perioada anilor 2012-2015 a manifestat un caracter oscilant variind de la 50,4 pînă la 49,9 cazuri la 1000 copii, iar la elevi în această perioadă de referință nivelul morbidității cronice este mai mare ca la copii fiind de la 141,5 pînă la 134,4 cazuri la 1000 copii.

 Bolile aparatului digestiv se plasează printre primele locuri în structura morbidității generale atît la preșcolari cât și în rândul elevilor. Astfel, la copiii de vîrstă preșcolară în ultimii 4 ani bolile aparatului digestiv ocupă al II-lea loc în structura morbidității generale, constituind 5,9%.

 Insuficiența unor nutrienți de bază în alimentația zilnică a copiilor de vârstă preșcolară duce la apariția bolilor sângelui și sistemului hematopoietic, care în perioada anilor 2012 – 2015 sunt clasate pe locul IV, constituind 3,5% în structura morbidității generale.

 În perioada anului 2015 la elevi bolile aparatului digestiv se clasează pe locul III, cu 7,6%.

 Actualmente atît preșcolarii cît și elevii sunt asigurați insuficient atît cu produse alimentare de origine animală cît și vegetală. Astfel, pe parcursul ultimilor ani au fost atestate deficiențe în organizarea alimentației echilibrate a copiilor instituționalizați. Potrivit datelor din anul 2015, asigurarea cu produsele alimentare recomandate pentru consumul zilnic a permis acoperirea necesităților fiziologice ale elevilor doar cu 62,4% - lapte și produse lactate; cîte 66,6% - legume; 77,2% - carne și produse din carne și 79,3% - fructe. În acest context, se atestă un deficit de următoarele grupe de produse alimentare necesare: 31,6% lapte și produse lactate; 21,3% carne; 39,0% pește și 37,7% ouă. Este important de menționat că, în același timp, în meniul de repartiție din instituțiile de educație timpurie s-a atestat prezența excesivă de crupe, paste făinoase, făină de grâu și ulei de floarea soarelui. Factorii de risc nominalizați persistă de mai mulți ani în instituțiile pentru copii și adolescenți și influențează negativ starea de sănătate a preșcolarilor și elevilor.

Conform studiului MICS desfășurat în anul 2012, în Republica Moldova, circa 6% dintre copii au retard statural (înălţime mică pentru vârstă), 2% - au retard ponderal (greutate mică pentru înălţime) şi doi la sută sunt subponderali (greutate mică pentru vârstă). Concomitent, circa cinci la sută dintre copii sunt supraponderali (greutate mare pentru înălţime).

Din cele menționate, specialiștii în domeniu sănătății publice au elaborat recomandarea metodică privind alimentația copiilor din instituțiile de învățămînt general.

Prezentele recomandări metodice descrie diferite scheme de meniuri, încurajează consumul de legume şi fructe și promovează consumul apei potabile filtrate sau îmbuteliate ca element principal pentru hidratarea organismului copiilor și adolescenților.

 Recomandările metodice vor fi aplicate în scopul îmbunătățirii stării de sănătate a copiilor și adolescenților prin asigurarea unei alimentații echilibrate și raționale în cadrul instituţiilor de învățământ general.

Prezentele Recomandări metodice sunt destinate specialiștilor Centrelor de Sănătate Publică teritoriale din domeniul sănătății copiilor și tinerilor, personalului care activează în cadrul blocurilor alimentare din instituțiile pentru copii și adolescenți și precum și personalului medical din aceste instituții.

Concomitent, aceste Recomandări vor servi drept conduită pentru respectarea principiilor și legităților de alimentație echilibrată și rațională în rândul preșcolarilor și elevilor.

***Fundamentarea economico-financiară:***

 În cazul implementării actului normativ statul va suporta cheltuieli la dotarea, amenajarea blocurilor alimentare din instituțiile de învățămînt general, alocarea sumelor suplimentare pentru alimentația copiilor.

***Elaboratorii proiectului:***

 Proiectul a fost elaborat de Ministerul Sănătăţii şi a fost plasat pe site-ul Ministerului Sănătății la rubrica "Legislație", secțiunea "Transparență decizională".